Aisinas de lengatge a la mairala : anar pescar defòra per cosinar dedins
Dins l’encastre de mon memòri de recerca de Master 2, trabalhèri a l’entorn de las sortidas en mairala. Es dins aquela dralha que vòli prepausar un projècte que podria permetre al.la.s regent.a.s de partir de las sortidas de classa per bastir d’aisinas de classa. Aquel projècte sortís tanben d’un constat evident que manca de material de classa en òc. Sul net, trapam un fum de causas plan interessantas per la classa, mas cal totjorn revirar e aquò prene un temps fòl. Vòli aquí metre en abans la necessitat de partejar sas aisinas per poder facilitar le trabalh de cadun. La primièra aisina, son de cartas de lengatge qu’ajudan a l’ecritura dels dessenh contat, dels articles de classa o de las letras pels correspondants. La secunda aisina, toca an un domèni que se desvelopa fòrça dins l’encastre calandreta, es lo domèni de las familhas de lengas. Practicant un bilinguisme immersiu, las escòlas calandretas an aquela volontat de dubrir los mainatges sul pluriliguisme. Tre la mairala, permetre als mainatges de parlar, escotar las lengas del monde es lor balhar l’escasencça de desvelopar encara mai lor curiositat e dubertura cap al monde que los enròda. 1/ Sortir a la mairala : pescar defòra per cosinar dedins Quand sortissèm, descobrissèm un univèrs completament diferent de la classa e sas parèts. Aussisèm de bruches, rescontram monde, escotam parlar, espepissam d’immòbles… aquò provoca tant d’emocions, de reacions diferentas que seriá domatge de se’n pas servir per ligar lo dedins e lo defòra. De prene de fotos de çò que vivon los mainatges, permet de gardar traça de lor viscut e aital tornar dessús mai aisidament en classa. Prepausar als enfants de jòcs, d’aisinas que son bastidas a partir de lor viscut permet de crear un ligam e aital de balhar sens a lor aprendissatge. 2 / Cosinar dedins : las aisinas de reinvestiment Per totes los documents presentats, las fotografias son apositas a titre d'exemple e d'illustracion. Son pas liuras d'utilizacion. Cadun se devrà bastir sa banca de fotografias a partir del viscut de la classa. Los documents modificables son en logicials liures e amb d’imatges liuras de dreit. Los imatges que son dins los PDF son protegidas que sortisson de ma classa e son pas que d’exemples. 2.1/ Las cartas de lengatge L’idèa ven de mas observacions de long de ma formacion que vegèri dins las classas un fum de cartas de lengatges amb de fotos pescadas sul net, de dessenhs, mai jamai amb d’illustracions que venian del viscut de la classa. Vaquí un aisina que permetrà de bastir las cartas a partir del viscut de la classa. Lo fichièr « cartaslengatge_ML » en PDF, presenta l’aisina e balha dralhas per l’utilisacion de las cartas Lo document « Fichièr_cartas-lengatge_ML » en libre office draw, es l’aisina que va servir per fargar las cartas. 2.2/ Lo jòc de las 7 familhas Lo fichièr « tutò_jòcFDL_ML » en PDF, presenta l’aisina e ajuda per fargar lo jòc. Lo document « Jòc_FDL_ML » en libre office draw, es lo que cal utilizar per fargar lo jòc per la classa. 3/ Qualquas idèas per contunhar a/ Per las cartas de lengatge, las podetz utilizar per : Fargar de familhas amb las diferentas cartas : natura, fornaria, carrièra, objèctes, fruchas…. Tornar metre los imatges dins l’òrdre de la sortida. b/ Pel jòc de las 7 familhas, se pòt utilizar per : Un jòc de memòri Un jòc de batesta Vaquí, espèri qu’aquò vos farà mestièr. Ara, basta pas que de prene lo vòstre aparelh foto, l’ordenator, una estampadoira, una plastificadoira, de cisèls e Zohh !!!